Predkladacia správa

	Návrh   na uzavretie Dohody  medzi   vládou   Slovenskej   republiky   a vládou Rumunska o vnútrozemskej plavbe sa predkladá ako iniciatívny materiál na základe záujmu obidvoch strán o uzavretie dohody pri príležitosti oficiálnej návštevy premiéra Rumunska na Slovensku.
Návrh  predkladanej dohody vychádza z už uzavretých dohôd o vnútrozemskej plavbe   s prihliadnutím na integračný proces medzi Európskymi spoločenstvami a štátmi strednej a východnej Európy.
Dohoda upravuje používanie vodných ciest na území Rumunska slovenskými plavidlami a používanie vodných ciest Slovenskej republiky rumunskými plavidlami. V zmysle ustanovení dohody budú plavidlá zmluvných strán oprávnené vykonávať prepravu osôb a tovarov v tranzitnej preprave a vo vzájomnej preprave medzi prístavmi na územiach štátov zmluvných strán. Treťozemná preprava bude podliehať vydaniu osobitného povolenia a vykonávanie kabotáže musí byť v súlade s vnútroštátnymi právnymi predpismi  štátu, v ktorom sa uskutočňuje. Dohoda tiež stanovuje vzájomné uznávanie dokladov, osvedčení a listín týkajúcich sa plavidiel, posádok a prepravovaných tovarov v súlade s vnútroštátnymi právnymi predpismi zmluvných strán. Preprava nebezpečného nákladu podlieha platnej legislatíve a medzinárodným konvenciám o vnútrozemskej plavbe. Dohoda zahŕňa aj otázku prevodu príjmov plynúcich z vykonávania dohody  na územie svojho štátu, otázku potrebných dokladov pri prekračovaní štátnych hraníc, otázku poskytnutia pomoci osobám na palube plavidla v prípade havárie, úrazu a pod. Na kontrolu vykonávania dohody bude zriadená Zmiešaná komisia, ktorá sa bude stretávať raz za rok striedavo v oboch štátoch.
Text dohody bol vnútrorezortne pripomienkovaný a uskutočnili sa k nemu dve expertné rokovania.  Konečný text dohody sa po zapracovaní odôvodnených medzirezortných pripomienok a ich prerokovaní s druhou zmluvnou stranou predkladá na schválenie bez rozporov.
Materiál bol prerokovaný na zasadnutí Legislatívnej rady vlády Slovenskej republiky a jej pripomienky boli pred predložením na rokovanie vlády zapracované.
            Predkladaná dohoda nie je v rozpore s Európskou dohodu o pridružení, so Zmluvou o založení Európskeho spoločenstva, s Bielou knihou, ani s NPAA. Dohoda je v súlade so zákonom č. 338/2000 Z.z. o vnútrozemskej plavbe a s právnymi aktmi Európskej únie, medzi iným: Smernicou Rady č. 76/135 EHS z 20. januára 1976 o vzájomnom uznávaní licencií pre vnútrozemské plavidlá,  Smernicou Rady 87/540 EHS z 9. novembra 1989 o prístupe k profesii dopravcov tovaru vo vnútroštátnej a medzinárodnej vodnej doprave a o vzájomnom uznávaní diplomov, osvedčení a iných oficiálnych dokumentov kvalifikácie pre túto profesiu, Smernicou Rady 96/50 ES z 23. júla 1996 o harmonizácii podmienok pre získanie národných kapitánskych osvedčení pre prepravu tovaru a osôb vnútrozemskou vodnou dopravou v Spoločenstve.
Vypracovanie dohody je v súlade so Zásadami vlády SR pre uzavieranie medzinárodných zmlúv, so slovenským právnym poriadkom, ako i so záväzkami medzinárodného práva. 
            Dohoda priamo upravuje práva alebo povinnosti fyzických alebo právnických osôb a  podľa Ústavy Slovenskej republiky sa vyžaduje pred jej ratifikáciou  súhlas Národnej rady Slovenskej republiky. Ustanovenia dohody sú v súlade s vnútroštátnymi právnymi predpismi Slovenskej republiky. Dohoda má podľa čl. 7 ods. 5 Ústavy SR prednosť pred zákonmi, pretože zakladá práva alebo povinnosti fyzických osôb alebo právnických osôb, ktoré budú uplatňované podľa tejto dohody. Na vykonanie dohody nie je potrebný zákon.
       Súčasťou materiálu je Doložka prednosti medzinárodnej zmluvy pred zákonmi.
       Vykonávanie dohody nekladie  nároky na štátny rozpočet, nemá dopad na zamestnanosť a životné prostredie. 
       Odporúčam návrh dohody schváliť.